Torben Hansen (S), 2007-04-20:
Vi ved alle sammen, at flytrafikken er en stor klimasynder, måske ikke når man lige kigger på tallene, men hvis man kigger på det store billede, når man ser på CO2-udledning pr. transporteret enhed, så går det jo helt galt.
Vi ved også, at den CO2, der udledes i de højere luftlag, har to til fem gange så kraftig en drivhusvirkning, som fører til den globale opvarmning, som hvis det udledes nede på jorden.
Forudsigelserne, som nogle af de andre ordførere også har været inde på, om, hvordan det kommer til at gå med lufttrafikken i de kommende årtier, siger også, at den vil stige eksplosivt.
Når den stiger eksplosivt, vil CO2-udledningerne og virkningerne af dem alt andet lige, hvis man ikke gør noget, jo også i 10 km’s højde i allerhøjeste grad gøre det.
Man kan kigge lidt på de forskellige tal, og der er i hvert fald nogle, der forventer en tredobling af luftfartens udledninger frem til 2050.
I vores del af verden skabes der også en levevis, der er mere og mere afhængig af luftfart.
Det drejer sig om forretningsrejser, ferierejser, weekendture også skubbet godt på af lavprisselskaber, hvor billettens pris jo på ingen som helst måde afspejler de miljø- og samfundsmæssige omkostninger.
Det blev tidligere nævnt, at der nu er nogen, der snart vil udbyde flybilletter til 75 kr. tværs over Atlanten, og samtidig kan vi konstatere, at en togbillet fra København til Ringsted – en enkelt tur – koster 69 kr.
Jeg synes, at det egentlig meget godt siger noget om, hvor vanvittigt det her system er ved at udvikle sig.
De politiske forsøg på at reducere lufttrafikkens CO2-udledning har indtil nu været af lidt mindre helhjertet karakter, og kløften mellem erkendelsen af klimaproblemets omfang og villigheden til indtil nu at se på globale løsninger kan man måske sige er på størrelse med en jumbojet.
Der findes i øjeblikket ingen tilskyndelse til at reducere drivhusgasudledning for internationale flyvninger.
De regnes ikke med i Kyotoforpligtelserne.
Flybrændstof er momsfritaget.
Der bygges lufthavne og sænkes afgifter.
FN’s klimapanel og Sternrapporten har gjort det tindrende klart, at klimaforandringerne er her, og at der skal handles nu.
Både de miljømæssige, de etiske og de økonomiske omkostninger bliver større og større for hver dag, der ikke sker noget.
Verdens ledere har diskuteret luftfarten og klimaet ved G8-topmødet i Gleneagles, EuropaParlamentet har lavet en vedtagelse om det, og nu er EU-direktivet på vej.
Med både 2020-mål og 2050-mål for CO2-udledningerne in mente skal der altså også andre og mere effektive initiativer på banen.
Hidtil har det jo langt hen ad vejen været de pæne ord, og vi skal også hele tiden tænke på, hvad det egentlig er, vi går og laver.
Hvis vi skruer på en knap, kan det jo rent faktisk også få betydning for eksempelvis det her.
Afskaffelsen af passagerafgiften i 2005 har for dansk lufttrafiks indenrigsfarts vedkommende jo betydet, at det ifølge beregningerne har givet 4 pct. flere passagerer, og det kommende kvotesystem, som er på vej i 2011, kan kun lige opveje det danske indenrigstab på det område.
Det viser i hvert fald til fulde, at man skal tænke sig om, når man går ind i sådan nogle ting.
Men det er også Socialdemokratiets opfattelse, at bl.a. et velfungerende CO2-kvotesystem for luftfart er reduktionsvejen frem, et kvotesystem, der tager udgangspunkt i, at der skabes reelle reduktioner, at kvoterne ikke uddeles som gratis kvoter, samt at luftfartens samlede drivhuseffekt indregnes.
Kvotesystemet skal også ind i en Kyoto II-aftale og dermed være en global realitet så hurtigt som muligt efter 2012.
Det er der såmænd også andre der har set.
I november 2005 opfordrede Europa-Parlamentet Kommissionen til at iværksætte hasteforanstaltninger.
I december 2005 støttede Ministerrådet Kommissionens ønske om at regulere påvirkning fra luftfart.
Det viser også, at der rent faktisk er basis for, at Danmark og den danske regering kan gøre noget i EU-sammenhæng.
På globalt plan blæser nye vinde.
For to dage siden var klima på FN’s Sikkerhedsråds dagsorden, og nu tales der om masseødelæggelsesvejr eller weather of mass destruction, flysikkerheden handler ikke længere kun om lange køer og sikkerhedstjek, den handler også om at udlede færre klimagasser i de højere luftlag.
Jeg skal nu på vegne af Socialdemokratiet, Det Radikale Venstre og SF fremsætte følgende: Forslag til vedtagelse »Folketinget konstaterer, at luftfarten har betydelige klimapåvirkninger, at disse er i hastig vækst, og at det nødvendiggør, at der etableres international regulering snarest.
Folketinget opfordrer regeringen til i EU at arbejde for: – at flytrafik omfattes af EU’s CO2-kvotesystem, og at der i størst muligt omfang tages hensyn til den yderligere klimabelastning, der følger af NOx-udslip, kondensstriber m.v. – at udslippet fra flytrafikken omfattes af Kyoto II efter 2012 – at EU presser på for at få indført en global klimaafgift på flytrafik eller for at gennemføre ændringer af Chicagokonventionen, så medlemslande kan indføre afgifter på flytrafik på ikkediskriminatorisk basis – at EU i det omfang, der ikke kan skaffes opbakning til ændringer af Chicagokonventionen, bruger artikel 38 til at meddele afvigelse til de dele af konventionen, der forbyder afgifter på flytrafik – at fremskynde sammenlægningen af luftkontrollen i Europa og indførelse af mere direkte flyruter – at fremme investeringerne i hurtige togforbindelser i Europa.«
Der er nu fremsat følgende forslag til vedtagelse:
Også dette forslag indgår herefter i forhandlingen.
Og så er der en kort bemærkning til ordføreren fra hr. Christian Wedell-Neergaard.